**Multipraktik**

Pri nas doma pa je tako. Zdaj, ko smo osvojili novo dnevno rutino in imamo oblikovan dobro delujoč urnik, gre vse kot po maslu. Dopoldne je čas za naše dnevne šolske in delovne obveznosti. Takoj po zajtrku se vsak posede v svoj delovni kotiček. Delo steče, kot bi mignil. Mami z enim očesom proučuje zapletene službene tabele in skuša iz množice podatkov najti pravega, z drugim očesom pogleduje, kako gre hčerki pri nalogi matematike. Piše in odgovarja na službeno pošto, medtem pa skrbno vleče na ušesa glasove, ki ji spušča sin pri prepisovanju snovi. Med dolgim službenim pogovorom s kimanjem ali odkimavanjem daje nema navodila otrokoma. Na kratko odgovori drugi sodelavki, ki jo nekaj vpraša v skupinskem klepetu preko vibra. S prstom pokaže hčerki na tipkarsko napako, prelista sinov delovni zvezek, ker ta nikakor ne najde prave strani. Ker se bliža čas kosila še olupi in nareže krompir. Preleti novo službeno elektronsko pošto, posluša trenutni klic, vmes preklopi na čakajoči klic, ošvrkne listek, ki ga drži sin v rokah in na katerem piše: »Mami, kdaj bo kosilo? Laaaačen sem!«

Aaaaaaaaaaaaaaaaaaaaa…. Štejem, nekaj ne štima… En, dva, tri, štiri, pet, šest rok,... en, dva, trije pari oči, … en, dva, trije pari ušes… Mami jih nima!!! Kje je gumb za pavzo… ali pa če pritisnem kar Ctrl+Alt+Del (Konec)?

Še preden se bo mami začela spreminjati v hobotnico, ker se ji bodo začele multiplicirati roke, ali kako čudno bitje z mnogo ušesi, oči in rok, se spomnite, da doma pravzaprav je štiri, šest ali več rok… dva, trije ali več parov oči in ušes. Le njihovi upravljavci so drugi.

Tudi pri nas ne gre vedno vse kot po maslu, sta pa otroka ugotovila, da je mami veliko boljše volje, če jo zjutraj pričaka sveže kuhana kavica, da je kosilo hitreje skuhano, če med tem, ko mami še opravlja službene klice, ona dva popazita na vrelo vodo in narežeta solato. V tej zgodbi je neprecenljiv očka, ki se je izkazal za odličnega učitelja in poskrbi še za vso ostalo logistiko, ki ni uspela najti prostora na tem listu.

Ker imam super pomagače, še vedno dvoroka mami ;)

Vesna Derencin